ગયા વરસે પણ ૩૫ વરસના એક યુવાને પત્ની દ્વારા આપવામાં આવતા ત્રાસથી કંટાળીને આત્મહત્યા કરી હતી. તો ૨૦૧૫ની સાલમાં ૩૨ વરસના ઝાંસીના રહેવાશી અવધેશ યાદવે આત્મહત્યા કરી. તે પૂર્વે તેણે પોતાને અને પરિવારને પત્નીના પરિવાર તરફથી થઈ રહેલી પ્રતારણાનું વર્ણન કરતો પત્ર લખ્યો. માતાપિતાએ અન્યાય વિરુદ્ધ પુત્રીની પડખે ઊભા રહેવાનું હોય છે તે બરાબર છે પણ અન્યાય કરવા માટે નહીં. પુત્રીને એવી સદ્ધર બનાવો કે તે પોતાના પગ પર ઊભી રહી શકે દરેક સંજોગોમાં. બીજા પર નિર્ભર ન રહે જેથી અન્યાય સહેવાનો પ્રશ્ર્ન જ ન રહે. જેનું પોતાનું વ્યક્તિત્વ હોય તે બીજાના વ્યક્તિત્વ પર પ્રહાર નથી કરતા. કહેવત યાદ આવે કે નબળો ધણી બૈરા પર શૂરો. અહીં પણ જાતીય ટિપ્પણી છે જે ખોટું જ છે. દરેક વ્યક્તિ પોતાનાથી નબળા પર જ જુલમ કરતી હોય છે. તેનાથી સબળી વ્યક્તિ તો તેનો જુલમ સહન કરે જ નહીં. અને લગ્ન વ્યવસ્થામાં સૌથી વધુ મતભેદ લગ્ન સમારંભના ખર્ચાને લીધે જ શરૂ થતા હોય છે. લગ્ન સમારંભોમાં ધૂમ ખર્ચા કર્યા બાદ જો લગ્ન ખર્ચાના હિસાબોના ઝઘડાથી જ શરૂ થવાના હોય તો તે ક્યારેય સાથે સાત પગલાં સાથે ચાલી શકતા નથી. આટલી સાદી વાત જેને સમજાય છે તેઓ મોટેભાગે સાદાઈથી લગ્ન કરશે. લગ્નની વિધિએ પવિત્ર અગ્નિની સાક્ષીએ પવિત્ર સંબંધની અરસપરસના વિશ્ર્વાસની શરૂઆતનું પ્રતીક છે. તે સમયે પોતાના પરિવાર અને મિત્રોની હાજરીથી આનંદનો પ્રસંગ બની રહે છે. પણ આવા સમારંભો જ્યારે સંપત્તિનું વરવું પ્રદર્શન માત્ર બનીને રહી જાય છે ત્યારે બે વ્યક્તિ કે બે પરિવાર જોડાઈ શકતા નથી. ગયા અઠવાડિયે આત્મહત્યા કરનાર ૨૯ વરસનો મિત્રા કે અન્ય યુવાનો જે આત્મહત્યા કરે છે તેઓ હજી પોતાની કારર્કિદીની ટોચે નથી પહોંચ્યા હોતા.